Oficialusis leidinys L 031 , 06/02/2003 p. 0003 - 0008



Komisijos reglamentas (EB) Nr. 223/2003 2003 m. vasario 5 d. dėl ženklinimo etiketėmis reikalavimų, taikomų ekologiškai pagamintiems pašarams, kombinuotiesiems pašarams ir pašarinėms žaliavomis, ir iš dalies keičiantis Tarybos reglamentą (EEB) Nr. 2092/91 (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 473/2002 [2], ypač į jo 1 straipsnio 3 dalį ir 13 straipsnio antrą įtrauką, kadangi: (1) Remiantis Reglamento (EEB) Nr. 2092/91 1 straipsnio 3 dalimi, reikia priimti reglamentą dėl reikalavimų, taikomų ženklinimui etiketėmis, ir dėl kontrolės reikalavimų, taip pat dėl atsargumo priemonių pašarams, kombinuotiesiems pašarams ir pašarinėms žaliavoms, tiek, kiek šie reikalavimai susiję su ekologine gamyba. (2) Naminių gyvūnėlių ėdalo rinka ir kailinių gyvūnų pašarų rinka veikia atskirai nuo kitų ūkiuose auginamų gyvulių pašarų rinkos. Be to, ženklinimo etiketėmis, gamybos ir kontrolės taisyklės, numatytos Reglamento (EEB) Nr. 2092/91, atitinkamai, 5, 6, 8 ir 9 straipsniuose, netaikomos akvakultūros gyvūnams arba produktams. Dėl šios priežasties šį reglamentą reikėtų taikyti tik ekologiškai auginamų gyvulių pašarams, išskyrus naminių gyvūnėlių ėdalą, kailinių gyvūnų pašarus ir akvakultūros gyvūnų pašarus. (3) Specialios priemonės, taikomos ekologiškai auginamų gyvulių pašarų ženklinimui etiketėmis, turi suteikti gamintojams galimybę atpažinti pašarus, kuriuos galima naudoti pagal ekologinės gamybos nuostatas. Nuoroda apie ekologinę gamybą negali būti pateikta taip, kad patrauktų daugiau dėmesio į ją negu į pašaro, minimo, atitinkamai, 1979 m. balandžio 2 d. Tarybos direktyvoje 79/373/EEB dėl prekybos kombinuotaisiais pašarais [3] su paskutiniais pakeitimais, padarytais Europos Parlamento ir Tarybos direktyva 2002/2/EB [4], ir 1996 m. balandžio 29 d. Tarybos direktyvoje 96/25/EB dėl pašarinių žaliavų apyvartos, iš dalies pakeičiančioje Direktyvas 70/524/EEB, 74/63/EEB, 82/471/EEB ir 93/74/EEB ir panaikinančioje Direktyvą 77/101/EEB [5], su paskutiniais pakeitimais, padarytais Europos Parlamento ir Tarybos Direktyva 2001/46/EB [6], aprašymą arba pavadinimą. (4) Ekologiškai pagamintų pašarinių žaliavų procentas, inkonversinių produktų procentas ir bendras žemės ūkio kilmės pašarų procentas turi būti, be to, nurodytas sausosios medžiagos svoriu, kad gamintojai galėtų taikyti paros normavimo taisykles, nustatytas Reglamento (EEB) Nr. 2092/91 I priedo B dalyje. Dėl šios priežasties taip pat reikia iš dalies pakeisti to reglamento I priedo B dalį. (5) Daugelio gyvūnų pašarų produktų, neatitinkančių Reglamento (EEB) Nr. 2092/91 reikalavimų, prekės ženkluose yra nuorodų, kurias ūkio subjektai gali palaikyti ekologinės gamybos ženklu. Reikėtų numatyti pereinamąjį laikotarpį, kad šių prekių ženklų savininkai galėtų prisitaikyti prie naujų taisyklių. Tačiau tokį pereinamąjį laikotarpį reikia suteikti tik prekių ženklams, turintiems minėtas nuorodas, jeigu registracijos paraiška buvo pateikta iki 1999 m. liepos 19 d. Tarybos reglamento (EB) Nr. 1804/1999, papildančio Reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų, įtraukiant ir gyvulininkystės produkciją [7] paskelbimo ir jeigu ūkio subjektui buvo tinkamai pranešta apie tai, kad produktai nebuvo pagaminti ekologiškai. (6) Minimalūs kontrolės reikalavimai ir atsargumo priemonės, taikomos pašarus gaminantiems padaliniams, reikalauja įgyvendinti specialiąsias priemones, kurios turėtų būti įtrauktos į Reglamento (EEB) Nr. 2092/91 III priedą. (7) Visų įrenginių, padalinyje naudojamų gaminant ekologinius kombinuotuosius pašarus, atskyrimo nuo įrenginių, naudojamų tame pačiame padalinyje gaminant įprastinius kombinuotuosius pašarus, principas laikomas efektyvia priemone, kuri neleidžia atsirasti produktams ir žaliavoms, neleistinoms ekologinėje gamyboje. Todėl šį principą, kaip konkrečią nuostatą, reikia įtraukti į Reglamento (EEB) Nr. 2092/91 III priedą. Tačiau laikoma, kad neatidėliotinas šios nuostatos įgyvendinimas darytų ženklų ekonominį poveikį kombinuotųjų pašarų pramonei keliose valstybėse narėse ir, vadinasi, ekologinio ūkininkavimo sektoriui. Dėl šios priežasties ir siekiant suteikti galimybę ekologinio ūkininkavimo sektoriui prisitaikyti prie naujų atskirų gamybos linijų reikalavimų, penkeriems metams reikia numatyti leidžiančią nukrypti nuostatą. Be to, artimiausioje ateityje šį klausimą reikia iš naujo visapusiškai išnagrinėti remiantis papildoma informacija ir įgyta patirtimi. (8) Dėl šios priežasties reikia iš dalies pakeisti Reglamentą (EEB) Nr. 2092/91. (9) Šiame reglamente numatytos priemonės atitinka Reglamento (EEB) Nr. 2092/91 14 straipsnyje minimo komiteto nuomonę, PRIĖMĖ ŠĮ REGLAMENTĄ: 1 straipsnis Šis reglamentas taikomas Reglamento (EEB) Nr. 2092/91 1 straipsnio 1 dalies c punkte minimiems pašarams, kombinuotiesiems pašarams ir pašarinėms žaliavoms, jeigu ant šių produktų yra nuoroda apie ekologinę gamybą arba ją ketinama pateikti. Šis reglamentas netaikomas naminių gyvūnėlių ėdalui, kailinių gyvūnų arba akvakultūros gyvūnų pašarams. 2 straipsnis Šiame reglamente taikomi Reglamento (EEB) Nr. 2092/91 4 straipsnyje nustatyti sąvokų apibrėžimai. Be to: 1) "ekologiškai pagamintos pašarinės žaliavos" yra ekologiškai pagamintos pašarinės žaliavos arba paruoštos iš tokių žaliavų; 2) "pašarinės žaliavos iš produktų, pagamintų pereinant prie ekologinio ūkininkavimo" yra pašarinės žaliavos, pagamintos pereinant prie ekologinio ūkininkavimo, arba iš tokių žaliavų paruošti produktai. 3 straipsnis 1. 1 straipsnyje minimų produktų ženklinimas etiketėmis, jų reklama ir prekybos dokumentacija gali turėti nuorodą apie ekologinės gamybos būdą tik tuomet, jeigu: a) produktus pagamino, paruošė arba importavo ūkio subjektas, kuriam taikomos Reglamento (EEB) Nr. 2092/91 8 ir 9 straipsniuose nustatytos kontrolės priemonės; b) produktams ir žaliavoms, iš kurių jie sudaryti, ir bet kokioms kitoms žaliavoms, naudojamoms ruošiant šiuos produktus, nebuvo taikyta jonizuojančioji spinduliuotė; c) patenkinamos Reglamento (EEB) Nr. 2092/91 I priedo B dalies 4.12, 4.13, 4.14, 4.16, 4.17 ir 4.18 punktuose minimos sąlygos; d) ekologiškai pagamintos pašarinės žaliavos nenaudojamos tuo pat metu su tokiomis pat pašarinėmis žaliavomis, pagamintomis įprastiniu būdu, kaip produkto sudedamoji dalis; e) pašarinės žaliavos iš produktų, pagamintų pereinant prie ekologinio ūkininkavimo, nenaudojamos tuo pat metu su tokiomis pat pašarinėmis medžiagomis, pagamintomis įprastiniu būdu, kaip produkto sudedamoji dalis. 2. Nepažeidžiant 4 ir 5 straipsnių, 1 dalyje minima nuoroda apie ekologinės gamybos būdą pateikiama tik tokiu įrašu: a) "ekologiškai pagaminta" – jeigu ne mažiau kaip 95 % produkto sausosios medžiagos sudaro ekologiškai pagamintos (-a) pašarinės (-ė) žaliavos (-a); b) "galima naudoti ekologinėje gamyboje remiantis Reglamentu (EEB) Nr. 2092/91" –produktams, į kuriuos įeina nepastovūs ekologiškai pagamintų pašarinių žaliavų kiekiai ir (arba) pašarinės žaliavos iš produktų, pagamintų pereinant prie ekologinio ūkininkavimo, ir (arba) įprastinių žaliavų. 4 straipsnis 1. 3 straipsnio 2 dalyje minimas įrašas: a) turi būti atskirtas nuo Direktyvos 79/373/EEB 5 straipsnyje arba Direktyvos 96/25/EB 5 straipsnio 1 dalyje minimo teksto; b) negali būti spalvotas, jo forma arba šriftas negali patraukti daugiau dėmesio į save negu į gyvūnų pašaro, minimo atitinkamai Direktyvos 79/373/EEB 5 straipsnio 1 dalies a punkte arba Direktyvos 96/25/EB 5 straipsnio 1 dalies b punkte, aprašymą arba pavadinimą; c) prie šio įrašo tame pačiame regos lauke turi būti pateiktas sausosios medžiagos svoris, nurodantis: i) ekologiškai pagamintos (-ų) pašarinės (-ių) žaliavos (-ų) procentą; ii) pašarinės (-ių) žaliavos (-ų) iš produktų, pagamintų pereinant prie ekologinio ūkininkavimo, procentą; iii) bendrą žemės ūkio kilmės gyvūnų pašaro procentą; d) prie šio įrašo turi būti pateiktas kontrolės įstaigos arba institucijos, kuriai priskirtas ūkio subjektas, paruošęs galutinį produktą, pavadinimas ir (arba) kodo numeris; e) prie šio įrašo turi būti pateiktas ekologiškai pagamintų pašarinių žaliavų pavadinimų sąrašas; f) prie šio įrašo turi būti pateiktas pašarinių žaliavų iš produktų, pagamintų pereinant prie ekologinio ūkininkavimo, pavadinimų sąrašas. 2. Prie 3 straipsnio 2 dalyje minimo įrašo gali būti pateikta nuoroda apie reikalavimą naudoti pašarus pagal Reglamento (EEB) Nr. 2092/91 I priedo B dalyje nustatytas paros normos sudarymo taisykles. 3. Valstybės narės parenka 1 dalies d punkte minimos kontrolės įstaigos arba institucijos pavadinimą ir (arba) kodo numerį ir apie tai praneša Komisijai. 5 straipsnis Prekių ženklai ir prekybiniai aprašymai su Reglamento (EEB) Nr. 2092/91 2 straipsnyje minima nuoroda gali būti naudojami tik tuomet, jeigu ne mažiau kaip 95 % produkto sausosios medžiagos sudaro ekologiškai pagaminta pašarinė žaliava. 6 straipsnis Neatsižvelgiant į 3, 4 ir 5 straipsnių nuostatas, prekių ženklai su Reglamento (EEB) Nr. 2092/91 2 straipsnyje minima nuoroda dar gali būti naudojami iki 2006 m. liepos 1 d. etiketėmis ženklinant 1 straipsnyje minimus produktus, neatitinkančius šios reglamento, ir juos reklamuojant, jeigu patenkinamos šios sąlygos: a) prekės ženklo registracijos paraiška buvo pateikta iki 1999 m. rugpjūčio 24 d., o prekės ženklas atitinka Tarybos direktyvą 89/104/EEB [8]; ir b) prekės ženklas jau pagamintas su aiškia, gerai matoma ir lengvai perskaitoma nuoroda, kad produktai pagaminti netaikant ekologinės gamybos būdo, kaip nustatyta Reglamente (EEB) Nr. 2092/91. 7 straipsnis Reglamento (EEB) Nr. 2092/91 I priedo B dalis ir III priedas iš dalies keičiami pagal šio reglamento priedą. 8 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2003 m. rugpjūčio 6 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. vasario 5 d. Komisijos vardu Franz Fischler Komisijos narys [1] OL L 198, 1991 7 22, p. 1. [2] OL L 75, 2002 3 16, p. 21. [3] OL L 86, 1979 4 6, p. 30. [4] OL L 63, 2002 3 6, p. 23. [5] OL L 125, 1996 5 23, p. 35. [6] OL L 234, 2001 9 1, p. 55. [7] OL L 222, 1999 8 24, p. 1. [8] OL L 40, 1989 2 11, p. 1. -------------------------------------------------- PRIEDAS 1. Prie Reglamento (EEB) Nr. 2092/91 I priedo B dalies 4.4 punkto pridedamas toks sakinys: "Šie skaičiai išreiškiami žemės ūkio kilmės pašarų sausosios medžiagos procentu." 2. Reglamento (EEB) Nr. 2092/91 III priedas iš dalies keičiamas taip: 2.1. Bendrųjų nuostatų 2 punktas pakeičiamas taip: "ūkio subjektams, jau dirbantiems Reglamento (EB) Nr. 2491/2001 2 straipsnyje minimą dieną, taip pat taikomos 3 punkte minimos nuostatos ir pirminės kontrolės nuostatos, numatytos šio priedo konkrečių nuostatų A, B, C, D ir E skirsniuose." 2.2. Bendrųjų nuostatų 4 punktas pakeičiamas taip: "tinkamu laiku atsakingas ūkio subjektas privalo pranešti kontrolės įstaigai arba institucijai apie bet kokį aprašymo arba praktinių priemonių, minimų 3 punkte ir pirminės kontrolės nuostatose, numatytose šio priedo konkrečių nuostatų A, B, C, D ir E skirsniuose, pasikeitimą." 2.3. Bendrųjų nuostatų 3 punkto trečios pastraipos pirmoje įtraukoje po žodžių "11 straipsnis" pridedami šie žodžiai: "ir (arba) Reglamentas (EB) Nr. 223/2003" 2.4. Prie Bendrųjų nuostatų 6 punkto antros įtraukos pabaigoje pridedami tokie žodžiai: "ir, kai tinka, kombinuotųjų pašarų sudėtis." 2.5. Bendrųjų nuostatų 7 punkto b dalis pakeičiama taip: "produkto pavadinimas arba kombinuotųjų pašarų aprašymas, prie kurio pridedama nuoroda apie ekologinę gamybą remiantis, kai taikoma, šio reglamento 5 straipsniu arba Reglamento (EB) Nr. 223/2003 3 straipsniu." 2.6. Konkrečių nuostatų C dalies antraštinė dalis pakeičiama tokiu tekstu: "C. Augalų, augalinės kilmės produktų, naminių gyvūnų, gyvūninės kilmės produktų ir pašarų, kuriuose yra augalinės ir (arba) gyvūninės kilmės produktų, gyvūnų pašarų, kombinuotųjų pašarų ir pašarinių žaliavų importas iš trečiųjų šalių." 2.7. Įterpiama tokia E dalis: "E — PADALINIAI, RUOŠIANTYS PAŠARUS GYVŪNAMS, KOMBINUOTUOSIUS PAŠARUS IR PAŠARINES ŽALIAVAS Šis skirsnis taikomas padaliniams, ruošiantiems, kaip apibrėžta 4 straipsnio 3 dalyje, sau arba trečiosios šalies vardu 1 straipsnio 1 dalies c punkte minimus produktus. 1. PRADINĖ KONTROLĖ Į išsamų šio priedo Bendrųjų nuostatų 3 punkte minimo padalinio aprašymą reikia įtraukti: - patalpų ir įrenginių, naudojamų priimant, ruošiant ir saugant gyvūnų pašarams skirtus produktus iki su jais atliekamų operacijų ir po jų, apibūdinimą, - patalpų, kuriose saugomi kiti produktai, naudojami ruošiant pašarus, apibūdinimą, - patalpų, kuriose sandėliuojami produktai, skirti valymui ir dezinfekcijai, apibūdinimą, - jei būtina, kombinuotųjų pašarų, kuriuos ketina gaminti ūkio subjektas pagal Direktyvos 79/373/EEB 5 straipsnio 1 dalies a punktą, ir gyvulių, kuriems skirti šie kombinuotieji pašarai, rūšies arba klasės aprašymą, - jei būtina, pašarinių žaliavų, kurias ketina gaminti ūkio subjektas, pavadinimą. Šio priedo Bendrųjų nuostatų 3 punkte minimos priemonės, kurių privalo imtis ūkio subjektai ir kurios garantuoja atitiktį šiam reglamentui, privalo apimti: - visų pirma, atsargumo priemones, kurių būtina imtis siekiant sumažinti taršos neleistinomis medžiagomis arba produktais riziką, taikomas valymo priemones ir jų efektyvumo kontrolę, - visus ūkio subjektų vykdomos veiklos elementus, bet kuriuo metu užtikrinančius, kad 1 straipsnio 1 dalies c punkte minimi produktai, ruošiami tokiuose padaliniuose, atitiktų šį reglamentą ir Reglamentą (EB) Nr. 223/2003, - atitikties reikiamoms procedūroms nustatymą ir įgyvendinimą ir šių procedūrų atnaujinimą remiantis RVASVT (Rizikos veiksnių analizės ir svarbiųjų valdymo taškų) sistema. Inspekcijos tarnyba arba institucija taiko šias procedūras pateikdama bendrą kiekvieno paruošiamojo padalinio rizikos įvertinimą ir sudarydama kontrolės planą. Šiame plane turi būti numatyta paimti mažiausią atsitiktinių imčių skaičių atsižvelgiant į potencialią riziką. 2. Dokumentais pagrįstos ataskaitos Siekiant tinkamai kontroliuoti operacijas, šio priedo Bendrųjų nuostatų 6 punkte minimose dokumentais pagrįstose ataskaitose pateikiama informacija apie pašarinių žaliavų, priedų, realizavimo ir gatavų produktų kilmę, pobūdį ir kiekį. 3. Paruošiamieji padaliniai Ruošdami produktus, ūkio subjektai privalo užtikrinti, kad: a) ekologiškai paruošti pašarai arba iš jų pagaminti pašarai, pašarai, paruošti pereinant prie ekologinio ūkininkavimo arba iš pastarųjų pagaminti pašarai, bei įprastiniai pašarai būtų efektyviai atskirti fiziškai; b) visa įranga, naudojama ruošiant kombinuotuosius pašarus, kuriems galioja šis reglamentas, būtų visiškai atskirta nuo įrangos, naudojamos ruošiant kombinuotuosius pašarus, kuriems netaikomas šis reglamentas. Neatsižvelgiant į pirmos pastraipos b punkto nuostatas, iki 2007 m. gruodžio 31 d. galima vykdyti operacijas su ta pačia įranga, jeigu: - garantuojamas atskyrimas laiko atžvilgiu ir jeigu, prieš pradedant ruošti produktus, kuriems galioja šis reglamentas, buvo taikomos tinkamos valymo priemonės, kurių efektyvumu įsitikinta; šias operacijas ūkio subjektai privalo užregistruoti, - ūkio subjektai privalo užtikrinti, kad būtų įgyvendintos visos reikiamos priemonės atsižvelgiant į rizikos laipsnį, įvertintą remiantis 1 punktu, ir, jei būtina, garantuoti, kad visi šio reglamento neatitinkantys produktai nepatektų į rinką su nuoroda apie ekologinį ūkininkavimą. Antroje pastraipoje numatytai leidžiančiai nukrypti nuostatai galioja išankstinis leidimas, kurį suteikia kontrolės įstaiga arba institucija. Toks leidimas gali būti išduotas vienai ar kelioms operacijoms. Komisija pradeda nagrinėti pirmos pastraipos b punkto nuostatas iki 2003 m. gruodžio 31 d. Atsižvelgiant į šį nagrinėjimą, 2007 m. gruodžio 31 d. datą prireikus galima pakeisti. 4. Revizijos Be išsamios metinės revizijos, kontrolės įstaiga arba institucija privalo vykdyti tikslines revizijas remdamasi bendru neatitikties šiam reglamentui įvertinimu; kontrolės įstaiga arba institucija kreipia ypač didelį dėmesį į ūkio subjektui nurodytus svarbiuosius valdymo taškus siekdama nustatyti, ar priežiūros ir kontrolės operacijos vykdomos taip, kaip reikalaujama. Visos patalpos, kurias ūkio subjektas naudoja savo veiklai vykdyti, gali būti tikrinamos taip dažnai, kiek tam pagrindo suteikia su šia veikla susijusi rizika. 5. Produktų transportavimas į kitus gamybos arba ruošimo padalinius arba sandėliavimo patalpas Ūkio subjektai privalo užtikrinti, kad tenkinamos šios sąlygas: a) transportuojant: ekologiškai pagaminti pašarai arba iš jų pagaminti pašarai, pašarai, paruošti pereinant prie ekologinio ūkininkavimo arba iš pastarųjų pagaminti pašarai, bei įprastiniai pašarai privalo būti efektyviai atskirti fiziškai; b) transporto priemonės ir (arba) konteineriai, kuriuose buvo pervežami produktai, nepatenkantys į šio reglamento taikymo sritį, gali būti panaudoti pervežant produktus, kuriems galioja šis reglamentas, jeigu: - prieš pradedant transportuoti produktus, kuriems galioja šis reglamentas, buvo taikomos tinkamos valymo priemonės, kurių efektyvumu įsitikinta; šias operacijas ūkio subjektai privalo užregistruoti, - ūkio subjektai privalo užtikrinti, kad būtų įgyvendintos visos reikiamos priemonės atsižvelgiant į rizikos laipsnį, įvertintą remiantis 1 punktu, ir, jei būtina, garantuoti, kad visi šio reglamento neatitinkantys produktai nepatektų į rinką su nuoroda apie ekologinį ūkininkavimą, - ūkio subjekto kontrolės įstaigai arba institucijai buvo pranešta apie tokias transportavimo operacijas, ir ji davė joms leidimą. Toks pritarimas gali būti išduotas vienai arba kelioms transportavimo operacijoms. c) gatavi šiame reglamente minimi produktai transportuojami atskirai nuo kitų gatavų produktų fiziškai arba laiko atžvilgiu; d) transportuojant produktus, reikia užregistruoti produktų kiekį kelionės pradžioje ir kiekvieną atskirai pristatomą produktų kiekį. 6. Produktų priėmimas Priimdami 1 straipsnyje minimus produktus, ūkio subjektai privalo patikrinti jų pakuotės arba konteinerių sandarumą, jeigu to reikalaujama, ir šio priedo Bendrųjų nuostatų 7 punkte minimas nuorodas. Ūkio subjektai privalo patikrinti Bendrųjų nuostatų 7 punkte minimoje nuorodoje pateikiamą informaciją pagal lydraščių informaciją. Šio patikrinimo rezultatai turi būti aiškiai nurodyti Bendrųjų nuostatų 6 punkte." --------------------------------------------------